
สรุปผลการประชุมรับฟังความคิดเห็นการจัดการขยะมูลฝอยในพื้นที่ตำบลบ้านลำนาว
วันที่  30  สิงหาคม  2560  
ณ ศูนย์พัฒนาคุณภาพชีวิตและส่งเสริมอาชีพผู้สูงอายุ องค์การบริหารส่วนตำบลบ้านลำนาว
อำเภอบางขัน  จังหวัดนครศรีธรรมราช

	นายประจักษ์  พันนาสี  ปลัด อบต.บ้านลำนาว กล่าวทักทาย ประชาชนผู้เข้าร่วม กล่าวถึงวัตถุประสงค์ของการจัดประชุมรับฟังความคิดเห็นที่จัดขึ้น เพื่อรับฟังความคิดเห็นของประชาชนต่อการจัดการขยะมูลฝอยของตำบลบ้านลำนาว เพื่อให้ทราบถึงปัญหาต่าง ๆ ที่เกิดขึ้นในปัจจุบัน รวมทั้งให้ประชาชนได้แสดงความคิดเห็น ความต้องการ และข้อเสนอแนะของประชาชนเกี่ยวกับการจัดการขยะมูลฝอย  ทั้งนี้เพื่อทางองค์การบริหารส่วนตำบลบ้านลำนาวได้นำปัญหาความต้องการข้อเสนอแนะของประชาชนไปแก้ไขปัญหาได้ตรงตามความต้องการของประชาชาชน ซึ่งในการทำงานนั้น อบต.บ้านลำนาวจะต้องอาศัยความร่วมมือจากประชาชนในพื้นที่  
	นายสุเทพ  ภักดีโชติ  นายกองค์การบริหารส่วนตำบลบ้านลำนาว กล่าวทักทายผู้เข้าประชุม และกล่าวถึงปัญหาด้านการจัดการขยะมูลฝอยในปัจจุบัน ดังนี้ 
	-  ปัญหาเรื่องที่ทิ้งขยะ เนื่องจากปัจจุบันมีปริมาณขยะที่มากขึ้นประกอบกับสถานที่ทิ้งขยะมีขนาดเล็ก และหลุมทิ้งขยะก็ต้องปรับปรุงเพื่อให้รองรับปริมาณขยะที่นำไปทิ้งได้เพียงพอ จึงต้องปรับปรุงบ่อยครั้ง ซึ่งในแต่ละปีจะสิ้นเปลืองกับงบประมาณในการปรับหลุมขยะเป็นจำนวนหลายบาท ซึ่งถ้าทุกคนช่วยกันลดปริมาณขยะลงได้ จะช่วยชะลอการใช้หลุมขยะออกไปได้อีก 
	-  ในปีที่แล้วได้คิดที่จะหาที่ทิ้งขยะแห่งใหม่ คือ หมู่ที่ 13 บ้านป่าเตย ซึ่งเป็นพื้นที่ป่าชุมชน แต่เมื่อรับฟังความคิดเห็นของชาวบ้านแล้ว ชาวบ้านไม่เห็นด้วยเพราะต้องการอนุรักษ์ป่าไม้ตรงนั้นไว้ และที่ตรงนั้นก็เป็นเขตพื้นที่ของป่าไม้ เราไม่สามารถทำได้ ก็เลยต้องมาคิดหาวิธีการว่าทำอย่างไรถึงจะชะลอให้หลุมขยะสามารถใช้งานได้ในระยะเวลาที่นานขึ้นออกไปอีก 
	-  รายละเอียดเนื้อหาของการรับฟังความคิดเห็น ให้ปลัด อบต. เป็นผู้ชี้แจงรายละเอียดต่อไป
	ก่อนที่จะรับฟังความคิดเห็น นายประจักษ์ พันนาสี  ได้แจ้งให้ที่ประชุมทราบถึงการดำเนินงานด้านการจัดการขยะมูลฝอย ของ อบต.บ้านลำนาว ดังนี้
	-	การจัดเก็บขยะของ อบต.บ้านลำนาวปัจจุบันมีรถขยะ 2 คัน และพนักงานประจำรถขยะ 8 คน ค่าใช้จ่ายในการจัดการขยะมูลฝอยต่อปี โดยประมาณ 2,000,000 บาท  ในขยะที่ อบต. เก็บค่าธรรมเนียมบริการจัดเก็บขยะ เก็บได้ปีละ 400,000 บาท ซึ่งถ้ามองในด้านความคุ้มค่าถือว่าไม่มีความคุ้มค่าเลย แต่ก็ต้องทำเพราะเป็นการบริการประชาชน 
	-	ปริมาณขยะที่จัดเก็บจะมีปริมาณเพิ่มมากขึ้น เนื่องจากมีการขยายตัวของชุมชน และจากการสำรวจดูขยะที่จัดเก็บ พบว่าแหล่งที่มาของขยะที่มีปริมาณมาก จะเป็นขยะจากตลาด โรงเรียนวัดลำนาว โรงเรียนบางขันวิทยา โรงเรียนสังวาลย์วิท7 โรงพยาบาลบางขัน และจุดหน้าเซเว่น ซึ่งขยะที่กล่าวมาทั้งหมดนี้ไม่มีการคัดแยกขยะเลย จะทิ้งรวมกันหมด 

	-	การจัดการขยะที่เก็บได้จากแต่ละหมู่บ้าน อบต.นำไปทิ้งยังหลุมขยะของ อบต. ซึ่งตั้งอยู่ที่ หมู่ที่ 6 ตำบลบ้านลำนาว ซึ่งในแต่ละปี อบต.จะต้องใช้งบประมาณเพื่อปรับปรุงและฝังกลบขยะเพื่อให้สามารถนำขยะไปทิ้งได้ต่อไป ซึ่งคาดว่าจะใช้ได้อีกประมาณ 2 ปี หลุมขยะก็จะเต็ม จำเป็นที่ อบต.ต้องหาที่ทิ้งขยะแห่งใหม่ หรือหาวิธีการจัดการขยะโดยวิธีอื่น
	-	การหาแนวทางแก้ไขการจัดการขยะมูลฝอย  อบต.บ้านลำนาวได้คิดแนวทางในการแก้ไขไว้ 2 แนวทาง คือ 
	1.  การเปลี่ยนรูปแบบการจัดเก็บขยะ คือ ในตอนนี้ อบต.บ้านลำนาวจะจัดซื้อถังขยะไว้รองรับขยะจากครัวเรือน โดยคนที่มาขอใช้บริการ เดือนละ 30 บาท  อบต. ก็จะนำถังขยะไปวางให้ตามจุด อบต. คิดค่าบริการจัดเก็บขยะ ซึ่งบางครั้งคนที่ไม่ได้มาขอใช้บริการก็นำขยะใส่ถุงมาวางไว้ข้างถังด้วย ก็เลยคิดหาวิธีการว่าจะเปลี่ยนจากถังขยะเป็นใช้ถุงแยกขยะ โดยจะให้ประชาชนใส่ถุงขยะแยกแต่ละประเภท แล้วกำหนดวันเก็บขยะแจ้งให้ประชาชนทราบ โดยขยะที่จัดเก็บอาจจะเป็นรอบขยะทั่วไป ขยะรีไซเคิล หรือถ้าชาวบ้านจะเก็บไว้ขายเอง กรณีขยะรีไซเคิล ก็จะดีมาก อบต.ไม่ต้องจัดเก็บ ส่วนค่าบริการก็จะคิดในรูปแบบค่าจำหน่ายถุง ซึ่งถ้าใครไม่อยากซื้อถุงมากก็ต้องประหยัดขยะหรือต้องแยกขยะออกมาทิ้งให้น้อยที่สุด         
	2.  การลดปริมาณขยะมูลฝอยจากครัวเรือนให้เหลือนำไปทิ้งยังหลุมขยะให้น้อยที่สุด โดยการขอความร่วมมือจากชุมชน ส่วนราชการ สถานประกอบการ ในการลดและคัดแยกขยะ  ซึ่งถ้าสามารถแยกขยะออกมาแต่ละประเภทได้ การที่จะนำไปกำจัดก็จะทำได้ง่าย และขยะบางอย่างยังสามารถนำกลับไปใช้ใหม่ นำไปขายเป็นรายได้ให้กับชุมชนได้อีกด้วย 
	การที่ อบต.บ้านลำนาวจะดำเนินการตามแนวทางใดแนวทางหนึ่งก็จะต้องมารับฟังความคิดเห็นของประชาชนผู้มีส่วนได้ส่วนเสียกับการดำเนินการในเรื่องนี้  ดังนั้น จึงเชิญทุกท่าน ซึ่งเป็นผู้นำชุมชนและตัวแทนของประชาชนในแต่ละหมู่บ้านเพื่อรับฟัง เสนอแนะ แสดงความคิดเห็นต่อการจัดการขยะมูลฝอยทั้ง 2 แนวทาง ที่ อบต. จะดำเนินการ ซึ่งถ้าที่ประชุมเห็นด้วย ก็จะได้ดำเนินการต่อไป หรือไม่เห็นด้วย จะได้หาวิธีการใหม่ในการจัดการขยะมูลฝอย 


...................เปิดเวทีให้ประชาชนได้แสดงความคิดเห็น....................

สรุปผลการแสดงความคิดเห็นของประชาชนต่อการจัดการขยะมูลฝอย

	1.	การเปลี่ยนรูปแบบการจัดเก็บขยะโดยเปลี่ยนจากวางถังขยะเป็นการจำหน่ายถุงให้กับประชาชน 
		-	การเปลี่ยนรูปแบบเป็นการจำหน่ายถุงขยะให้กับประชาชน การจำหน่ายถุงขยะจะมีความสะดวกกับประชาชนผู้รับบริการ สามารถซื้อได้ตามชุมชน หมู่บ้าน
		-	ถุงขยะที่ อบต. จำหน่ายให้กับผู้รับบริการจะต้องมีสัญลักษณ์ เพื่อป้องกันการนำถุงขยะอื่นมาให้จัดเก็บ และจะต้องสร้างความเข้าใจให้กับประชาชนในเรื่องของการใช้ถุงขยะที่เป็นของ อบต. เท่านั้น นอกเหนือจากนั้น อบต. จะไม่จัดเก็บให้ 
		-	ราคาถุงขยะที่จำหน่ายจะต้องคิดตามปริมาณความจุของถุงขยะ
		-  	การให้จัดเก็บขยะที่ของรถบรรทุกขยะ จะต้องมีแผนที่ชัดเจน ว่าจัดเก็บจุดไหน เวลาใด และต้องตรงเวลา 
		-   การเปลี่ยนมาใช้ถุงจัดเก็บขยะสามารถลดปริมาณขยะได้ เนื่องจากไม่อยากเสียค่าซื้อถุงขยะ ประชาชนก็จะต้องแยกขยะหรือลดปริมาณขยะลง กรณีขยะอินทรีย์ครัวเรือนสามารถจัดการเองได้ ไม่จำเป็นต้องให้ อบต. จัดเก็บ แต่ทั้งนี้ อบต.จะต้องมีการประชาสัมพันธ์ ส่งเสริมให้ประชาชนรู้วิธีการกำจัดขยะอินทรีย์ในครัวเรือน เพราะบางครัวเรือนยังไม่รู้ว่าขยะอินทรีย์มีอะไรบ้าง นำไปใช้ประโยชน์อย่างไรได้บ้าง
	สรุปผลการรับฟังความคิดเห็น  
	ประชาชนเห็นด้วยกับการเปลี่ยนรูปแบบการจัดเก็บขยะจากถังขยะเป็นจำหน่ายถุงขยะ
	 2.	การลดปริมาณขยะจากครัวเรือน
		-	อบต. ต้องเน้นการประชาสัมพันธ์ให้กับครัวเรือนเข้าใจถึงประโยชน์ของการลดและคัดแยกขยะ
		-	การปักป้ายรณรงค์ประชาสัมพันธ์การลด การคัดแยกขยะ เพื่อเน้นย้ำให้ประชาชนตระหนักถึงความสำคัญของปัญหาขยะ โดยปักป้ายรณรงค์ให้ครอบคลุมทุกหมู่บ้าน
		-  	การรณรงค์ประชาสัมพันธ์จะต้องมีความต่อเนื่อง สม่ำเสมอ
		- 	ส่งเสริมให้ประชาชนจัดทำปุ๋ยชีวภาพจากขยะอินทรีย์
		-   จัดตั้งจุดรับซื้อหรือรับบริจาคขยะรีไซเคิลจากชุมชน 
		สรุปผลการรับฟังความคิดเห็น  
		ประชาชนเห็นด้วยกับการลดปริมาณขยะจากครัวเรือน
	
	ข้อเสนอแนะของประชาชน
		-	ให้ อบต.บ้านลำนาวดำเนินการรณรงค์ ประชาสัมพันธ์ การคัดแยกขยะอย่างจริงจังและต่อเนื่อง เพื่อลดปริมาณขยะ ทำให้หลุมขยะรองรับปริมาณขยะได้ยาวนานขึ้น
		-    โครงการอบรมให้ความรู้ความเข้าใจเรื่องการลดและคัดแยกขยะให้กับประชาชน


